TVXQ

**TVXQ** (stilizuotai – **TVXQ!**; ; pažodž. 'kylantys Rytų dievai'), Japonijoje žinomi „Tohoshinki“ pavadinimu – Pietų Korėjos įrašų kompanijos „SM Entertainment“ suburtas duetas, kurio nariai – Jung Yunho ir Shim Changmin.

Grupė, kurią iš pradžių sudarė penki nariai – Jung Yunho, Shim Changmin, Kim Jaejoong, Park Yoochun, ir Kim Junsu – sulaukė pasisekimo jau 2004 m., išleidusi pirmąjį singlą „Hug“. Pirmieji keturi kvinteto albumai – „Tri-Angle“ (2004 m.), „Rising Sun“ (2005 m.), „O-Jung. Ban. Hap.“ (2006 m.), ir „Mirotic“ (2008 m.) – pasiekė aukščiausias Pietų Korėjos topų vietas, o pastarasis laimėjo Pietų Korėjos „Auksinio disko“ apdovanojimą metų albumo kategorijoje. Būtent šiame albume išleistas kultinis grupės singlas „Mirotic“, tarptautinių muzikos kritikų laikomas vienu svarbiausių korėjietiškosios populiariosios muzikos kūrinių. „TVXQ“ yra vieni pirmųjų „Korėjos bangos“ nešėjų Japonijoje – 2009 m. išleidę ketvirtąjį japoniškąjį grupės albumą „The Secret Code“, šioje šalyje jie tapo tikromis žvaigždėmis.

Komercinę kvinteto sėkmę netrukus sudrumstė teisminiai procesai ir vidiniai konfliktai, trims grupės nariams – Jaejoong, Yoochun, ir Junsu – nusprendus palikti „SM Entertainment“. 2010 m. kvintetas išleido paskutinį japoniškąjį albumą „Best Selection 2010“, kuris tapo pirmuoju grupės albumu, pasiekusiu aukščiausią „Oricon“ albumų topo vietą. Albume – du „platininiai“ grupės singlai, vienas iš jų – 2009 m. išleista populiaraus japonų animacinio serialo „One Piece“ teminė daina „Share the World“.

2011 m., po metų pertraukos, „TVXQ“ sugrįžo į sceną kaip duetas, ir išleido penktąjį korėjietiškąjį albumą „Keep Your Head Down“, kuris iš kart užėmė aukščiausias daugumos didžiųjų Azijos šalių dainų topų vietas. Pirmieji japoniškieji dueto albumai „Tone“ (2011 m.) ir „Time“ (2013 m.) taip pat sulaukė didelio pasisekimo, ir grupė tapo viena sėkmingiausių šalyje. Išleidęs dešimtąjį japoniškąjį albumą „XV“ (2019 m.) duetas tapo pirmąja užsienio muzikos grupe Japonijoje, kurios šeši albumai iš eilės užėmė pirmąsias šalies muzikos topų vietas.

„TVXQ“ per pirmąjį karjeros dešimtmetį pardavė daugiau nei 10 mln. įrašų, ir yra viena sėkmingiausių savo kartos grupių visoje Azijoje, dėl savo indėlio į korėjietiškosios kultūros sklaidą neretai vadinama „Azijos žvaigždėmis“ ir „K-pop karaliais“. Remiantis Japonijos muzikos industrijos kompanijos „Oricon“ duomenimis, „TVXQ“ yra daugiausiai pirmąsias topų vietas užėmusių singlų ir albumų išleidusi, taip pat daugiausia įrašų Japonijoje pardavusi užsienio grupė. Dueto koncertinis turas „Live Tour 2013 ～Time～“ tapo vienu pelningiausių 2013 m. vykusių koncertinių turų, sulaukęs rekordinio žiūrovų skaičiaus Japonijoje koncertuojantiems užsienio atlikėjams. Šį rekordą patys „TVXQ“ vėl pagerino 2017 m. surengę turą „Live Tour 2017 ～Begin Again～“. „TVXQ“ yra pirmieji ne iš Japonijos kilę Azijos atlikėjai, surengę koncertus penkiuose didžiuosiuose šalies stadionuose, taip pat pirmoji užsienio grupė, rengusi koncertus Jokohamos „Nissan“ tarptautiniame stadione. „Billboard“ duetą yra įvardijęs „karališkąja K-pop grupe“.

## Istorija

### 2003 m.: grupės subūrimas
2001 m. iširo populiarioji Pietų Korėjos vaikinų grupė „H.O.T.“, o 2003 m. „SM Entertainment“ taip pat paliko kita žinoma kompanijos grupė „Shinhwa“. Praradęs pelningus atlikėjus ir norėdamas išlaikyti kompanijos konkurencingumą sparčiai augančioje korėjietiškosios populiariosios muzikos rinkoje, prodiuseris Lee Sooman ėmėsi ieškoti talentų ir burti naują grupę. 2003 m. pradžioje iš keturių skirtingų tuo metu kompanijoje besimokančių jaunuolių grupių jis išrinko penkis berniukus, debiutavusius vokalistų–šokėjų kvintete.

„TVXQ“ debiutavo ir pirmą kartą viešai pasirodė 2003 m. gruodžio 26 d., specialioje atlikėjų „BoA“ ir Britney Spears programoje, kurios metu atliko debiutinį singlą „Hug“, taip pat kartu su „BoA“ *a capella* sudainavo „O Holy Night“.

### 2004–2005 m.: debiutas ir pirmieji metai
2004 m. sausio 14 d. grupė išleido kompaktinę singlo „Hug“ plokštelę. Singlas iš pradžių pasiekė vos 37-ąją Korėjos muzikos industrijos asociacijos (MIAK) topo vietą, jo buvo parduota mažiau, nei 5 tūkst. kopijų. 2004 m. vasario 6 d. „TVXQ“ pirmą kartą pasirodė „Mnet“ ir KM kabelinės televizijos muzikinėje programoje „Music Tank“, kur atliko dainas „Hug“ ir „O Holy Night“. Kitą dieną kvintetas pasirodė Pietų Korėjos transliuotojo SBS rengiamoje muzikinėje programoje „Inkigayo“.

Po minėtųjų pasirodymų parduotų singlo „Hug“ kopijų skaičius išaugo, ir 2004 m. kovo 28 d. grupė laimėjo pirmąjį savo apdovanojimą – „Hug“ triumfavo „Inkigayo“. 2004 m. balandį šis singlas kvintetui laimėjo dar du apdovanojimus muzikinėse programose. Iki 2004 m. gegužės mėn. „Hug“ buvo parduota 118 114 kopijų, o 2004 m. balandžio mėn. MIAK tope singlas užėmė ketvirtą vietą, kurioje laikėsi dešimt mėnesių iš eilės. 2004 m. birželio 24 d. „TVXQ“ išleido antrąjį singlą „The Way U Are“, kuris to mėnesio MIAK tope užėmė antrąją vietą. 2004 m. liepą „TVXQ“ kartu su kitomis „SM Entertainment“ grupėmis bei solistais įrašė kūrinius bendram kompanijos albumui „2004 Summer Vacation in SMTown.com“. Tų pačių metų spalio mėnesį grupė išleido pirmąjį studijinį albumą „Tri-Angle“. Vien spalio mėnesį šio albumo buvo parduota 242 580 kopijų, ir jis tapo pirmuoju „TVXQ“ produktu, pasiekusiu pirmąją MIAK topo vietą. Remiantis MIAK duomenimis, singlas „The Way U Are“ ir albumas „Tri-Angle“ buvo dvi iš dešimties perkamiausių kompaktinių plokštelių 2004 m.

Albumo „Tri-Angle“ reklaminės kampanijos laikotarpiu „SM Entertainment“ taip pat stengėsi reklamuoti „TVXQ“ žemyninėje Kinijoje ir Taivane, padedama užsienio partnerės „Avex Group“. „TVXQ“ įrašė savo populiarių singlų versijas kinų mandarinų kalba, ir šios versijos buvo įtrauktos į albumo „Tri-Angle“ leidimą, skirtą platinti Taivane.

Įkvėptas „SM Entertainment“ solistės „BoA“ pasisekimo Japonijoje, Lee Sooman siekė pakartoti tokius rezultatus su „TVXQ“, todėl 2004 m. pabaigoje kvintetas pasirašė sutartį su Japonijos įrašų kompanija „Avex Group“. 2004 m. lapkritį Japonijoje grupė išleido singlo „Hug“ versiją anglų kalba, tačiau, nepaisant „TVXQ“ sėkmės Pietų Korėjoje, Taivane ir Kinijoje, singlas nebuvo populiarus. Vėliau grupė Japonijos rinkai buvo pristatyta  pavadinimu, jos nariai išmoko japonų kalbą ir persikėlė į Japoniją. 2005 m. balandį „Avex“ priklausančioje įrašų kompanijoje „Rhythm Zone“ „TVXQ“ išleido pirmąjį japoniškąjį singlą „Stay with Me Tonight“. Kūrinys pasiekė 37-ąją savaitinio „Oricon“ singlų topo vietą. 2005 m. liepos mėn., prieš grįždami į Korėją įrašyti antrojo korėjietiškojo albumo, „TVXQ“ išleido antrąjį japoniškąjį singlą „Somebody to Love“, kuris užėmė keturioliktąją vietą „Oricon“ tope. „TVXQ“ debiutas Japonijoje nebuvo toks sėkmingas, kokio tikėjosi „SM Entertainment“, o grupės nariai teigė, kad pirmieji mėnesiai Japonijoje buvo sunkūs. 2005 m. rugpjūtį, siekdami pareklamuoti išleistus japoniškuosius singlus, „TVXQ“ pasirodė kasmetiniame „Avex“ organizuojamame vasaros ture „A-Nation“. Tai buvo pirmasis jų muzikinis festivalis Japonijoje.

2005 m. rugsėjo 12 d. kvintetas išleido antrąjį studijinį albumą „Rising Sun“, kuris nulėmė grupės karjeros proveržį. Jis užemė pirmąsias vietas Korėjos topuose, taip pat ketvirtąją vietą perkamiausių 2005 m. įrašų sąraše. Pagrindinis albumo singlas „Rising Sun“ tapo viena populiariausių grupės dainų. Iki 2005 m. pabaigos „TVXQ“ išleido dar du singlus: trečiąjį japoniškąjį singlą „My Destiny“ ir korėjietiškąjį maxi singlą „Show Me Your Love“, kurį įrašė kartu su grupe „Super Junior“. Pastarasis užėmė pirmąsias tų metų gruodžio mėn. Korėjos topų vietas. Metų pabaigoje „Rising Sun“ kvintetui pelnė keletą apdovanojimų, tarp jų – pagrindinį apdovanojimą („daesang“) „M.net KM Music Festival“ geriausio populiariosios muzikos vaizdo klipo kategorijoje.

### 2006–2007 m.: japoniškieji albumai ir „"O"-Jung. Ban. Hap.“

2006 m. vasarį „TVXQ“ surengė pirmąjį tarptautinį koncertinį turą „1st Asia Tour 'Rising Sun'“. Turą sudarė vos šeši pasirodymai, iš kurių keturi įvyko Seule. Viena iš turo stotelių užsienyje buvo Kvala Lampūras Malaizijoje, kur grupė pasirodė 2006 m. liepos 14 d. „TVXQ“ tapo pirmaisiais Pietų Korėjos atlikėjais, koncertavusiais šioje šalyje. Antroji ir paskutinė turo stotelė užsienyje buvo Bankoko miestas Tailande – čia grupė koncertavo liepos 15 d. Liepos 14 d. buvo išleista jų koncerto Korėjoje kompaktinė plokštelė, o po šešių mėnesių, 2007 m. sausį, pasirodė koncerto DVD, kurio iš pradžių buvo parduota 38 tūkst. kopijų.

2006 m. kovo 8 d. „TVXQ“ išleido ketvirtąjį japoniškąjį singlą , kuris tapo septynioliktąja animacinio serialo „One Piece“ serijų pabaigos daina. Po dviejų savaičių pasirodė debiutinis grupės albumas Japonijoje „Heart, Mind and Soul“ – jis užėmė 25-ąją „Oricon“ albumų topo vietą, o jo parduota 18 tūkst. kopijų. 2006 m. balandį grupė kaip albumo tęsinį išleido pirmąjį dviejų singlų albumą „Rising Sun / Heart, Mind and Soul“, pasiekusį 22-ąją topų vietą. 2006 m. gegužės–birželio mėn. „TVXQ“ surengė pirmąjį koncertinį turą Japonijoje „1st Live Tour 2006: Heart, Mind and Soul“. Šį turą sudarė vienuolika pasirodymų, pritraukę 14 800 žiūrovų. Turui pasibaigus grupė išleido dar du japoniškuosius singlus – „Begin“ ir „Sky“. Pastarasis užėmė šeštąją „Oricon“ topo vietą, ir tapo pirmuoju grupės singlu, pasiekusiu Japonijos topų dešimtuką.

2006 m. rugsėjo 29 d. „TVXQ“ išleido trečiąjį korėjietiškąjį albumą „"O"-Jung. Ban. Hap.“. Albumas pasiekė pirmąsias Korėjos topų vietas ir vos po mėnesio nuo išleidimo tapo perkamiausiu 2006 m. albumu. Albumo sėkmė 2006 m. grupei pelnė daug apdovanojimų: „M.net KM Music Festival“ kvintetas laimėjo net keturis apdovanojimus, tarp jų – Metų atlikėjo ir Geriausios grupės apdovanojimus. Šešioliktuosiuose Seulo muzikos apdovanojimuose „TVXQ“ laimėjo visose trijose kategorijose, kurioms buvo nominuoti, o 21-uose „Auksinio disko“ apdovanojimuose „"O"-Jung. Ban. Hap.“ buvo išrinktas Metų albumu. „TVXQ“ taip pat laimėjo pagrindinius tų metų „SBS Gayo Daejeon“ apdovanojimus. Tarptautinė albumo sėkmė pelnė grupei pirmąjį apdovanojimą Japonijoje – „Best Buzz Asia from Korea“ Japonijos MTV vaizdo klipų apdovanojimuose.

2006 m. lapkritį grupė grįžo į Japoniją ir išleido aštuntąjį singlą , kuris tapo pirmuoju grupės singlu, pasiekusiu „Oricon“ topų trejetuką. 2007 m. sausį kvintetas surengė antrąjį tarptautinį koncertinį turą „O: The 2nd Asia Tour“. Jo metu grupė apsilankė Seule, Taipėjuje, Bankoke, Kvala Lampūre, Šanchajuje ir Pekine. Turas pritraukė 184 tūkst. žiūrovų. 2007 m. kovą „TVXQ“ išleido antrąjį japoniškąjį studijinį albumą „Five in the Black“, kurio per pirmąją savaitę buvo parduota beveik 27 tūkst. kopijų, ir kuris užėmė dešimtąją „Oricon“ topų vietą. Gegužės–birželio mėn. grupė surengė to paties pavadinimo koncertinį turą Japonijoje, kuriuo pritraukė 46 600 žiūrovų. Pasibaigus turui „TVXQ“ išleido dar kelis singlus – „Lovin' You“, „Shine / Ride On“, „Forever Love“, „Together“, ir kelių singlų albumą, pavadintą „Summer“. Visi šie singlai pasiekė „Oricon“ topų penketuką, o iš jų sėkmingiausias – „Summer“ – antrąją topų vietą. „TVXQ“ taip pat pasirodė Japonijos atlikėjos Kumi Koda 38-ajame single „Last Angel“, kuris tapo filmo „Absoliutus blogis: išnykimas“ temine daina, kai šis buvo rodomas Japonijoje. Singlas pasirodė 2007 m. lapkritį, pasiekė trečiąją „Oricon“ topų vietą ir laimėjo Geriausio jungtinio vaizdo įrašo kategorijoje Japonijos MTV vaizdo klipų apdovanojimuose.

### 2008–2009 m.: karjeros proveržis Japonijoje ir tarptautinė „Mirotic“ sėkmė
2008 m. sausio 15 d. išleistas šešioliktasis japoniškasis grupės singlas „Purple Line“ tapo pirmuoju grupės singlu, pasiekusiu pirmąją „Oricon“ topų vietą. Po savaitės atlikėjai išleido trečiąjį japoniškąjį albumą „T“, kuris užėmė ketvirtąją topų vietą ir kurio buvo parduota daugiau nei 52 tūkst. kopijų. Kritikų liaupsintas ir komercinės sėkmės sulaukęs trečiasis albumas lėmė, kad „TVXQ“ atidėjo naujo korėjietiškojo albumo pristatymą ir susitelkė į japoniškųjų įrašų kūrimą. 2008 m. vasario–kovo mėn. grupė šešias savaites iš eilės leido penkių singlų seriją, reklamuodama juos kaip projektą „T.R.I.C.K.“. Kiekvieną singlą sudarė vieno iš grupės narių solinis kūrinys, taip pat keletas jų pačių sukurtų kompozicijų. 2008 m. kovo–gegužės mėn. grupė rengė koncertinį turą „T“, kurį sudarė 17 pasirodymų ir į kurį buvo parduoti 150 tūkst. bilietų – triskart daugiau, nei į prieš tai vykusį „Five in the Black“ turą. 2008 m. rugpjūtį buvo išleistas šio turo DVD, kurio buvo parduota 112 tūkst. kopijų. 2008 m. gegužę Japonijos įrašų pramonės asociacija (RIAJ) albumui „T“ skyrė auksinio disko apdovanojimą.

Prieš pat „T“ turo pabaigą „TVXQ“ išleido dvidešimt antrąjį japoniškąjį singlą „Beautiful You / Sennen Koi Uta“. Pastarasis singlo kūrinys – „Sennen Koi Uta“ – tapo korėjiečių serialo „The Legend“ įžangine temine daina, kai šis serialas buvo rodomas Japonijoje. Nepaisant prastų serialo žiūrimumo rodiklių, singlas užėmė pirmąją vietą topuose. „TVXQ“ tapo pirmaisiais ne iš Japonijos kilusiais Azijos atlikėjais, išleidusiais du pirmąsias Japonijos topų vietas užėmusius singlus. Šį rekordą prieš dvidešimt ketverius metus buvo pasiekusi Taivano atlikėja Ouyang Fei Fei. 2008 m. liepą grupė išleido 23-iąjį japoniškąjį singlą „Dōshite Kimi o Suki ni Natte Shimattandarō?“, kuris tapo trečiuoju kvinteto singlu, užėmusiu pirmąsias Japonijos topų vietas.

2008 m. rugpjūtį „TVXQ“ grįžo į Korėją ruoštis ketvirtojo korėjietiškojo albumo „Mirotic“ išleidimui. Lyginant su ankstesniais Korėjoje išleistais grupės albumais, ruošiant „Mirotic“ kvinteto nariams buvo leista daugiau prisidėti prie kūrybinio proceso: Yunho parašė kelių kūrinių repo eilutes, Junsu ir Changmin parašė dviejų albumo kūrinių žodžius, o Jaejoong ir Yoochun įrašė solines dainas. „Mirotic“ turėjo būti išleistas 2008 m. rugsėjo 24 d., tačiau dėl dar neregėto išankstinių užsakymų skaičiaus albumas buvo atidėtas rugsėjo 26-ąjai. „Mirotic“ užėmė pirmąsias topų vietas, ir sulaukė rekordinio pardavimų skaičiaus – per savaitę buvo parduota daugiau nei 110 tūkst. kopijų. Pagrindinis albumo singlas „Mirotic“ tapo sėkmingiausiu „TVXQ“ singlu per visą grupės gyvavimo laikotarpį. Daina, grupei laimėjusi devynis apdovanojimus Korėjos muzikinėse programose „Inkigayo“, „Music Bank“, ir „M Countdown“, tarptautinių muzikos kritikų yra laikoma vienu svarbiausių korėjietiškosios populiariosios muzikos kūrinių. „Mirotic“ parduota daugiau nei 600 tūkst. kopijų – tai pirmasis korėjiečių albumas per šešerius metus, kurio pardavimai Pietų Korėjoje viršijo pusę milijono.

2008 m. spalį „TVXQ“ išleido singlo „Mirotic“ versiją japonų kalba. Šis įrašas taip pat atsidūrė „Oricon“ topų viršunėse, pagerindamas grupės anksčiau pasiektą rekordą. „TVXQ“ buvo pirmoji korėjiečių grupė, pakviesta pasirodyti naujametiniame japonų muzikos festivalyje–konkurse „Kōhaku Uta Gassen“ – šis pasirodymas laikomas vienu svarbiausių grupės karjeroje Japonijoje. 2009 m. sausį „TVXQ“ išleido 25-ąjį japoniškąjį kelių singlų albumą „Bolero / Kiss the Baby Sky / Wasurenaide“, kuris taip pat užėmė aukščiausias topų vietas. „Bolero“ tapo japonų filmo „Dance Subaru“ temine daina, o pačiame filme grupės nariai atliko trumpus vaidmenis. 2009 m. vasarį grupė surengė trečiąjį koncertinį turą „The 3rd Asia Tour 'Mirotic'“, kurio metu pasirodė penkiuose Azijos miestuose.

2009 m. kovą „TVXQ“ pristatė ketvirtąjį japoniškąjį albumą „The Secret Code“, kuris pasiekė antrąją „Oricon“ topų vietą. Japonijoje buvo parduota daugiau nei 317 tūkst. albumo kopijų, ir jis apdovanotas platininiu disku. 2009 m. gegužės–liepos mėn. kvintetas surengė ketvirtąjį koncertinį turą Japonijoje „4th Live Tour 2009 -The Secret Code-“, kurį sudarė 21 pasirodymas, pritraukęs 279 500 žiūrovų. Paskutiniai du turo pasirodymai įvyko Tokijo Dome stadione – „TVXQ“ tapo pirmąja korėjiečių grupe, surengusia jame koncertus. 2009 m. rugsėjį išleistas koncerto DVD sulaukė 107 tūkst. išankstinių užsakymų, jo buvo parduota daugiau nei 353 tūkst. kopijų. „TVXQ“ tapo pirmąja užsienio grupe per dvidešimt metų užėmusia pirmąją vietą „Oricon“ DVD įrašų tope.

### 2009–2010 m.: bylinėjimasis su „SM Entertainment“, „Best Selection 2010“, ir grupės skilimas
2009 m. liepos mėn. grupės nariai Jaejoong, Yoochun ir Junsu pradėjo teisminį procesą, siekdami vienašališkai nutraukti sutartis su „SM Entertainment“. Dainininkai teigė, kad jų tryliką metų trukusi sutartis buvo pernelyg ilga, grupės pasirodymų tvarkaraščiai buvo sudaromi be narių sutikimo, o pelnas paskirstomas nesąžiningai. 2009 m. spalio mėn. Seulo centrinis apygardos teismas patenkino trijulės prašymą laikinai sustabdyti jų sutarties su „SM Entertainment“ galiojimą, ir „TVXQ“ veikla Korėjoje nutrūko. Tų pačių metų lapkričio mėn. paviešintame pranešime grupės nariai Yunho ir Changmin išreiškė palaikymą „SM Entertainment“ ir paragino trijulę kuo greičiau išspręsti problemas su kompanijos vadovybe, jei nori tęsti karjerą grupėje. Dėl teisminių procesų turo „Mirotic“ koncertas Šendžene, Kinijoje, buvo atšauktas likus savaitei iki numatytos pasirodymo datos, t. y. 2009 m. lapkričio 21 d. Nepaisant negaliojančios sutarties su „SM Entertainment“, Jaejoong, Yoochun ir Junsu toliau tęsė veiklą Japonijoje kaip „TVXQ“ nariai, kadangi tebegaliojo jų sutartis su kompanija „Avex“, ir leido naujus japoniškus singlus iki pat 2010 m. pradžios. Vis dėlto, paskutinis viešas kvinteto pasirodymas įvyko 2009 m. gruodžio 31 d., šešiasdešimtajame „Kōhaku Uta Gassen“ festivalyje, kurio metu grupė atliko 28-ąjį singlą „Stand by U“.

2010 m. sausį „TVXQ“ išleido 29-ąjį japoniškąjį singlą „Break Out!“, su kuriuo pasiekė naują rekordą. Singlas užėmė pirmąją vietą „Oricon“ tope, ir tapo daugiausia kopijų per pirmąją savaitę pardavusiu užsienio atlikėjo įrašu Japonijoje. Iki „Break Out!“ išleidimo šis rekordas keturioliką metų priklausė atlikėjui Eltonui Džonui. 2010 m. vasario 17 d. grupė išleido populiariausių japoniškųjų dainų albumą „Best Selection 2010“. Į jį įtraukti visi Japonijos topų viršūnes pasiekę grupės kūriniai, taip pat nauji, „The Secret Code“ ar ankstesniuose albumuose neišleisti singlai, pavyzdžiui, „Share the World / We Are!“, „Stand by U“, ir „Break Out!“. Per savaitę buvo parduota daugiau nei 400 tūkst. albumo kopijų, o vasario pabaigoje jam buvo suteiktas dvigubo platininio albumo sertifikatas. 2010 m. kovą kvintetas išleido paskutinį singlą „Toki Wo Tomete“, kuris taip pat tapo platininiu.

2010 m. balandžio 3 d. „Avex“ pranešė, jog stabdo „TVXQ“ veiklą Japonijoje, ir kad grupės nariai pradės solines karjeras. Po savaitės „Avex“ pristatė specialų pogrupį, kurį sudarė Jaejoong, Yoochun ir Junsu, vėliau tapusį grupe „JYJ“. Dėl šio sprendimo Yunho ir Changmin buvo priversti neribotam laikui nutraukti muzikinę veiklą. Pristačius naująją grupę, „SM Entertainment“ pateikė ieškinį, siekdama, kad būtų atnaujintas šio pogrupio narių sutarties su kompanija galiojimas, o 2010 m. birželį „JYJ“ pateikė ieškinį prieš „SM Entertainment“, siekdami, kad jų sutartys galutinai būtų pripažintos nebegaliojančiomis. Vykstant bylinėjimuisi, „SM Entertainment“ mėgino demaskuoti „JYJ“ bei naująją jų įrašų kompaniją „C-JeS“.Likę grupės nariai, Yunho ir Changmin, teisminius procesus komentuoti atsisakė. Tuo tarpu „Avex" išleido du populiariausių grupės dainų rinkinius: „Complete Single A-side Collection“ ir „Single B-side Collection“. Albumai pasirodė birželio 30 d., ir tapo paskutiniais grupės albumais, išleistais jiems priklausant Japonijos kompanijai „Rhythm Zone“.

2010 m. rugpjūčio mėn., po kelių mėnesių pertraukos, Yunho ir Changmin sugrįžo į sceną ir pasirodė „SM Town Live '10 World Tour“ koncerte Seule, kurio metu atliko iš naujo įrašytas, perdainuotas senųjų „TVXQ“ dainų versijas. Sulaukęs didžiulio žiūrovų palaikymo, duetas nusprendė toliau tęsti karjerą „TVXQ“. Netrukus po koncerto Seule, duetas pradėjo įrašinėti naują albumą, pasitelkę naujus prodiuserius, tarp kurių buvo Korėjoje gerai žinomi „E-Tribe“, taip pat „Outsidaz“. 2010 m. rugsėjį „Avex“ nutraukė sutartį su „JYJ“, sprendimą motyvuodama nesutarimais su trijulės įrašų kompanija Korėjoje „C-JeS“. Lapkričio 24 d. paviešintame pranešime „Avex“ pareiškė palaikanti likusius „TVXQ“ narius Yunho ir Changmin, taip pat paskelbė, kad duetas pasirašė naują sutartį su kita „Avex“ priklausančia įrašų kompanija „Avex Trax“.

### 2011 m..: nauja dueto pradžia, „Keep Your Head Down“ ir „Tone“
2011 m. sausio 5 d. Yunho ir Changmin išleido naująjį korėjietiškąjį albumą „Keep Your Head Down“. Albumas užėmė pirmąją „Gaon“ albumų topo vietą ir joje išsilaikė dvi savaites. Iki 2011 m. vidurio buvo parduota 230 922 albumo kopijų, jis laimėjo 2011 m. pirmojo ketvirčio metų albumo titulą „Gaon Chart K-Pop Awards“ apdovanojimuose. Pagrindinis albumo singlas „Keep Your Head Down“ taip pat ilgai išsilaikė topų viršūnėse, ir pelnė grupei septynis apdovanojimus muzikinėse programose „The Music Trend“, „Music Bank“, ir „M! Countdown“. 2011 m. sausio 26 d. Japonijoje išleista šio singlo versijos japonų kalba kompaktinė plokštelė užėmė pirmąją vietą Japonijos topuose, tapo antru perkamiausiu grupės singlu Japonijoje, ir pelnė platininį RIAJ sertifikatą. 2011 m. kovą kūrinys buvo perleistas naujame albume „Before U Go“ kartu su nauju tokio paties pavadinimo singlu. Albumas pasiekė devintąją „Gaon“ topo vietą, ir tapo trečiu perkamiausiu muzikos įrašu Pietų Korėjoje 2011 m.

Duetas taip pat pirmą kartą prabilo apie 2010 m. įvykusią pertrauką muzikinėje veikloje, taip pat atsisveikinimą su „JYJ“. Jung Yunho teigimu, „JYJ“ slėgė „ypač gilūs nesutarimai“ su kompanija, o narių nuomonės dėl tolesnės karjeros trajektorijos išsiskyrė. Changmin pridūrė, kad visi grupės nariai labai sunkiai dirbo, ir vietoje to, kad galėtų „skinti darbo vaisius“, buvo priversti su didele nuoskauda atlikti paskutinį pasirodymą kartu. „JYJ“ pareiškė nesigailintys sprendimo palikti „SM Entertainment“. Singlo „Keep Your Head Down“ žodžiai taip pat sulaukė žiniasklaidos dėmesio; būta spėlionių, kad kūrinys buvo skirtas „JYJ“. Reaguodami į situaciją, „TVXQ“ teigė, kad panašios teorijos grupę suptų, nei jei jie būtų išleidę kitą kūrinį su kitokiais žodžiais.„Dainoje kalbama apie vyro jausmus jį palikusiai moteriai. Kartais gali pasirodyti, kad tam tikra daina tarsi kalba apie mano paties istoriją. Dėl šios priežasties [reikšmė] visiškai priklauso nuo interpretacijos, nuo mūsų minčių.“ – teigė Jung Yunho.

2011 m. liepą „TVXQ“ išleido 32-ąjį japoniškąjį singlą „Superstar“, kuris iki mėnesio pabaigos tapo „auksiniu“. Liepos-rugpjūčio mėn. duetas dalyvavo kompanijos „Avex“ „A-Nation“ vasaros festivalyje. Savo pasirodymu grupė uždarė turo koncertą Tokijuje, pagerindami legendinės japonų atlikėjos Ayumi Hamasaki rekordą – iki 2011 m. būtent ši dainininkė aštuonerius metus iš eilės atliko paskutinį koncerto pasirodymą. „TVXQ“ tapo pirmaisiais festivalį uždariusiais užsienio atlikėjais. Rugsėjo 28 d. grupė išleido japoniškąjį albumą „Tone“, kuris tapo pirmuoju grupės studijiniu albumu, pasiekusiu aukščiausią Japonijos topų vietą. Per pirmąją savaitę buvo parduota 200 tūkst. albumo kopijų, o antrąją savaitę jam buvo įteiktas platininis RIAJ sertifikatas. „TVXQ“ tapo antraisiais užsienio atlikėjais, per savaitę pardavusiais daugiau nei 200 tūkst. įrašo kopijų. Prieš tai šis titulas priklausė amerikiečių roko grupei „Bon Jovi“ ir 2000 m. išleistam jos albumui „Crush“.

2011 m. pabaigoje duetas koncertavo įvairiuose festivaliuose visame pasaulyje. Spalio 3 d. grupė pasirodė „Hallyu Dream Concert“, vykusiame Kjongdžu mieste Pietų Korėjoje. Spalio 9 d. „TVXQ“ koncertavo „KBS Global“ organizuotame „New York-Korea Festival“, skirtame Pietų Korėjos tapimo Jungtinių Tautų nare 20-mečiui paminėti. Festivalis vyko Naujajame Džersyje, JAV. Spalio 23 d. grupė, kartu su kitais „SM Entertainment“ atlikėjais, pasirodė Niujorke, Madison Skver Gardene vykusiame „SM Town Live '10 World Tour“ koncerte, ir sulaukė tarptautinės žiniasklaidos dėmesio. Lapkričio 12 d. „TVXQ“ taip pat koncertavo „JK Entertainment“ organizuotame „K-pop Music Fest“, kuris vyko Sidnėjuje, Australijoje.

Lapkričio 30 d. Japonijoje duetas išleido naują kalėdinį singlą „Winter“. Pagrindinė singlo daina „Winter Rose“ buvo atliekama prekybos tinklo „Seven & i Holdings“ „Winter Gift“ reklaminės kampanijos, pasirodžiusios lapkričio 8 d., metu. Vėliau duetas įrašė dainos „Sleigh Ride“ interpretaciją, kuri buvo išleista „SM Entertainment“ kalėdiniame albume „2011 Winter SMTown – The Warmest Gift“. Gruodžio 31 d. „TVXQ“ pasirodė 62-ajame „Kōhaku Uta Gassen“ festivalyje, kuriame atliko „Keep Your Head Down“. Tai buvo pirmasis dueto pasirodymas šiame festivalyje po grupės skilimo, dėl šios priežasties sulaukęs daug žiniasklaidos dėmesio.

### 2012–2013 m.: netikėta sėkmė Japonijoje, „Catch Me“, „Time“, koncertiniai turai
2012 m. sausį grupė pradėjo naująjį koncertinį turą Japonijoje „Live Tour 2012 ～Tone～“. Bilietai į visus turo koncertus buvo parduoti per kelias minutes. Iš viso dvidešimt šešis pasirodymus devyniuose miestuose surengusi grupė sulaukė 550 tūkst. žiūrovų, t. y. beveik trigubai daugiau nei 2009 m. Japonijoje vykusio turo „The Secret Code“ metu. „TVXQ“ tapo trečiaisiais užsienio atlikėjais (po Maiklo Džeksono ir „Backstreet Boys“), koncertavusiais Tokijo Dome stadione tris dienas iš eilės ir pritraukusiais daugiau nei 165 tūkst. žiūrovų. Grupė pasiekė dar vieną rekordą – „Live Tour 2012 ～Tone～“ pasirodymus stebėjo 550 tūkst. gerbėjų, ir turas tapo daugiausia žiūrovų sulaukęs korėjiečių atlikėjų turas Japonijoje. Duetas šį rekordą pagerino 2013 m. surengęs turą „Live Tour 2013 ～Time～“.

2012 m. kovą grupė išleido 34-ąjį japoniškąjį singlą „Still“, ir tapo pirmąja užsienio grupe, išleidusia dešimt pirmąsias Japonijos topų vietas užėmusių singlų. 2012 m. liepą „TVXQ“ buvo pripažinti pirmaisiais užsienio atlikėjais Japonijoje, pardavusiais daugiau nei 3,1 mln. singlų kompaktinių plokštelių; grupė pagerino dešimt metų ir dešimt mėnesių amerikiečių vokaliniam duetui „The Carpenters“ priklausiusį rekordą. Duetas taip pat surengė gerbėjų klubo nariams skirtų renginių turą „The Mission“, į kurį susirinko daugiau nei 100 tūkst. žiūrovų.

2012 m. rugsėjo mėnesį duetas sugrįžo į Korėją ir išleido šeštąjį korėjietiškąjį albumą „Catch Me“. Albumas muzikos transliavimo platformose tapo pasiekiamas rugsėjo 24 d., o prekyboje atsirado rugsėjo 26 d. Grupė taip pat paskelbė rengsiantys pirmąjį pasaulinį turą „Live World Tour 'Catch Me'“. „Catch Me“ tapo antruoju grupės albumu nuo grupės skilimo ir penktuoju per visą grupės karjerą, užėmusiu pirmąsias Pietų Korėjos topų vietas, tris savaites išsilaikiusiu pirmojoje „Gaon“ albumų topo vietoje. Lapkričio 26 d. „TVXQ“ išleido „Humanoids“ – perleistą albumo „Catch Me“ versiją su keliais naujais kūriniais – taip pat pasiekusią pirmąsias topų vietas. 

Lapkričio 28 d. „SM Entertainment“ ir „JYJ“ pranešė pasiekusios susitarimą ir atsiimančios ieškinius, taip nutraukdamos trejus metus trukusį teisinį ginčą. Susitarime nurodyta, kad abi šalys nebetrukdys viena kitos veiklai. Abi šalys taip pat patvirtino, kad „JYJ“ sutarčių su „SM Entertainment“ galiojimas baigėsi 2009 m. liepą.

2013 m. kovo 6 d. „TVXQ“ išleido šeštąjį japoniškąjį albumą „Time“. Jis tapo greičiausiai didelius perkamumo rodiklius pasiekusiu grupės albumu – per pirmąjį mėnesį buvo parduota daugiau nei 277 tūkst. jo kopijų.
Grupė taip pat džiaugėsi dideliais pagrindinio albumo singlo – „Catch Me -If You Wanna-“ – pardavimais: buvo parduota virš 137 tūkst. singlo kopijų, jis taip pat užėmė aukščiausią savaitinio „Oricon“ singlų topo vietą. „TVXQ“ tapo pirmąja užsienio grupe, išleidusia dvyliką pirmąsias „Oricon“ topų vietas užėmusių įrašų. Kovo mėn. duetas prisidėjo prie japonų grupės „TRF“ karjeros dvidešimtmečio proga išleisto albumo „TRF Tribute Album Best“. Grupė įrašė kūrinio „survival dAnce ~no no cry more~“ koverį, ir buvo vieninteliai korėjiečiai, paruošę įrašą šiam albumui.

2013 m. balandį, Saitamos Super arenoje įvyko paskutinis dueto turo Japonijoje „Live Tour 2013 ～Time～“ koncertas. Šio turo metu grupė pasiekė kelis rekordus: tapo pirmaisiais populiariosios Korėjos muzikos atlikėjais ir ketvirtaisiais užsienio atlikėjais, surengusiais turą penkiuose didžiuosiuose šalies Dome stadionuose, taip pat pirmaisiais užsienio muzikos atlikėjais, surengusiais koncertą Jokohamos „Nissan“ tarptautiniame stadione. Turas sulaukė rekordinio skaičiaus žiūrovų – pasirodymų stebėti susirinko 850 tūkst. gerbėjų. Turas duetui uždirbo 90 mln. JAV dolerių, pagerindamas ankstesniuoju – „Live Tour 2012 ～Tone～“ – pasiektą rekordą. 2013 m. gruodžio 26-27 d. Korėjos tarptautiniame parodų centre „TVXQ“ surengė du koncertus „Time Slip“, taip paminėdami grupės dešimties metų jubiliejų.

### 2014–2015 m.: Turai grupės dešimtmečiui paminėti, privalomoji karo tarnyba
2014 m. sausio 6 d. „TVXQ“ išleido septintąjį korėjietiškąjį albumą „Tense“, skirtą grupės dešimtmečiui paminėti. Albumas užėmė pirmąją „Gaon“ ir „Hanteo“ albumų topų vietą, per pirmąją savaitę buvo parduota 73 100 jo kopijų. „Tense“ tapo perkamiausiu 2014 m. sausio mėn. albumu Pietų Korėjoje: per mėnesį buvo parduota 194 198 kompaktinių albumo plokštelių. „Tense“ buvo palankiai įvertintas muzikos kritikų, laikytas geriausiu iki tol išleistu dueto albumu. Muzikiniu požiūriu „Tense“ albumas išsiskyrė Neo Soul muzikos elementais, taip pat nostalgišku popmuzikos skambesiu, ir laikytas brandesniu, nei iki tol dueto išleisti albumai. Pagrindinis albumo singlas – svingo kūrinys „Something“ – užėmė ketvirtąją „Gaon“ singlų topo vietą, taip pat pasiekė septintąją „Billboard Korea K-Pop Hot 100“ topo vietą – tai buvo aukščiausios grupės pasiektos vietos abiejuose topuose. 2014 m. vasario 5 d. „TVXQ“ išleido japoniškąjį dviejų singlų albumą „Hide & Seek / Something“, kuriame pastarasis įrašytas japonų kalba. 2014 m. vasario 27 d. duetas išleido naująjį „Tense“ leidimą su naujais kūriniais – „Spellbound“. Albumas užėmė antrąją „Gaon“ albumų topo vietą, per dvi dienas buvo parduota 61 405 jo kopijų.

2014 m. kovo 5 d. pasirodė septintasis japoniškasis grupės albumas „Tree“. Jis užėmė pirmąją „Oricon“ albumų topo vietą, per pirmąją savaitę buvo parduota 225 tūkst. jo kopijų. „TVXQ“ tapo pirmąja užsienio grupe, išleidusia tris iš eilės studijinius albumus, kurių pardavimai Japonijoje viršijo 200 tūkst. kopijų. Iki tol šis rekordas tryliką metų priklausė amerikiečių roko grupei „Bon Jovi“. Balandžio–birželio mėn. surengęs turą Japonijoje „Live Tour 2014: Tree“ duetas pasiekė naujų rekordų. Turas pritraukė daugiau nei 600 tūkst. žiūrovų, ir grupė tapo pirmaisiais užsienio atlikėjais Japonijoje, kurių koncertuose per pastaruosius trejus metus apsilankė daugiausia žmonių – daugiau nei 2 milijonai.

2014 m. rugpjūčio 30 d., „A-Nation“ koncerto metu „TVXQ“ paskelbė 2015 m. pradžioje rengsiantys koncertinį turą „Live Tour 2015: With“, skirtą grupės dešimtmečiui paminėti, didžiuosiuose Japonijos stadionuose. 2014 m. gruodžio 17 d. pasirodė to paties pavadinimo – „With“ – studijinis grupės albumas. Jis užėmė pirmąją „Oricon“ topo vietą, jo buvo parduota 233 tūkst. kopijų. Duetas taip pat surengė pasaulinį koncertinį turą „TVXQ! Special Live Tour – T1ST0RY“, skirtą jų dešimtmečiui K-pop industrijoje paminėti. 2014 m. gruodžio 26 d., per dueto vienuoliktąsias debiuto metines, Madam Tiuso muziejuje Šanchajuje buvo atidengtos „TVXQ“ vaškinės figūros. „Oricon“ duomenimis 2014 m. pabaigoje „TVXQ“ užėmė penktąją vietą pagal bendrus 2014 m. pardavimus Japonijoje – 3,691 mlrd. jenų.

2015 m. liepos 21 d. vokalistui Jung Yunho pradėjus privalomąją karo tarnybą Pietų Korėjos karinėse pajėgose, duetas padarė antrąją karjeroje veiklos pertrauką. Prieš Yunho paskyrimą į kariuomenę grupė išleido korėjietiškąjį albumą „Rise as God“, užėmusį pirmąsias topų vietas. Tų pačių metų lapkričio 19 d. Shim Changmin pradėjo tarnybą Pietų Korėjos karo policijoje.

### 2017–2024 m.: koncertiniai turai, „New Chapter“ albumai, penkiolikos ir dvidešimties metų scenoje jubiliejai
Yunho privalomąją karo tarnybą baigė 2017 m. balandžio 20 d., o Changmin – rugpjūčio 18 d. 2017 m. rugsėjo 30–spalio 15 d. duetas surengė tris koncertus „TVXQ Special Comeback Live: YouR PresenT“ Seule, Pietų Korėjoje, ir Makao Kinijoje. Spalio 25 d. pasirodė nuo 2011 m. grupės išleistų japoniškųjų dainų rinkinys „Fine Collection ~Begin Again~“. Pirmasis albumą lydėjusių gastrolių „Live Tour 2017 ~ Begin Again ~“ koncertas įvyko 2017 m. lapkritį Saporo Dome stadione, o turo kulminacija – 2018 m. sausį Jokohamos „Nissan“ tarptautiniame stadione. Šio turo metu grupė vėl pasiekė kelis rekordus – tapo pirmąja muzikos grupe Japonijoje, tris dienas iš eilės rengusia koncertus „Nissan“ stadione, taip pat pirmaisiais užsienio atlikėjais, vieno turo metu sulaukusiais daugiau nei 1 mln. žiūrovų. Šiuo turu duetas pasiekė naują rekordą „K-pop“ atlikėjams Japonijoje – iš viso buvo parduota milijonas bilietų. 2017 m. gruodžio 20 d. grupė išleido pirmąjį japoniškąjį singlą po pertraukos – „Reboot“. Singlas užėmė antrąją „Oricon“ singlų topo vietą, jo buvo parduota daugiau nei 123 tūkst. kopijų.

2018 m. kovo 28 d. duetas išleido aštuntąjį korėjietiškąjį albumą „New Chapter #1: The Chance of Love“. Grupė taip pat surengė turą „Circle Tour“, kurio pirmasis koncertas „Circle – #welcome“ įvyko 2018 m. gegužės 5–6 d. Jamsil atsarginiame stadione, Seule. Gastrolių metu duetas taip pat pasirodė Honkonge ir Bankoke.

Tik pasirodęs, albumas „New Chapter #1“ užėmė pirmąją „Gaon“ albumų topo vietą, ir tapo septintuoju grupės albumu, užėmusiu pirmąją vietą nuo šio topo sukūrimo 2010 m., o pačioje kovo mėn. pabaigoje užėmė ketvirtąją vietą, pardavus 110 666 jo kopijų Pietų Korėjoje. Rugsėjo 19 d. duetas išleido devintąjį japoniškąjį albumą „Tomorrow“, užėmusį pirmąją „Oricon“ albumų topo vietą. 2018 m. rugsėjo mėn. – 2019 m. sausio mėn. įvyko naujas to paties pavadinimo koncertinis grupės turas Japonijoje. Turas tapo ilgiausiomis dueto gastrolėmis šioje šalyje, jį sudarė 33 pasirodymai. 2018 m. lapkričio 21 d. „TVXQ“ išleido 46-ąjį japoniškąjį singlą „Jealous“, vėliau tapusį pagrindiniu dešimtojo japoniškojo grupės albumo „XV“ singlu. Tik pasirodęs singlas užėmė pirmąją „Oricon“ singlų topo vietą; tai buvo jau 13-as grupės įrašas, pasiekęs aukščiausią šio topo vietą. Išleidę „Jealous“, „TVXQ“ Japonijoje pasiekė dar kelis rekordus – tapo užsienio atlikėjais, kurių singlai „Oricon“ singlų topo istorijoje užėmė daugiausiai pirmųjų vietų, ir daugiausia kartų pateko į topo dešimtuką. Grupė taip pat pasiekė didžiausią bendrą pardavimų skaičių šio topo istorijoje.

2018 m. gruodžio 26 d., minėdami grupės 15-os metų jubiliejų, „TVXQ“ išleido metų pradžioje pasirodžiusio „New Chapter #1“ tęsinį – EP albumą „New Chapter #2: The Truth of Love“. Kaip ir 2015 m. pasirodęs „Rise as God“, „New Chapter #2“ buvo ne oficialus studijinis albumas, o specialus leidimas. Nors šio albumo reklamai dėmesio nebuvo skirta, Korėjos „Gaon“ albumų tope jis užėmė antrąją vietą, o Japonijos „Oricon“ albumų tope – 12-ąją vietą. 2019 m. spalio 16 d. duetas išleido dešimtąjį japoniškąjį albumą „XV“, skirtą 15-os metų scenoje jubiliejui paminėti. Jis tapo aštuntuoju grupės albumu, užėmusiu aukščiausią „Oricon“ albumų topo vietą, ir pagerinusiu korėjiečių atlikėjos „BoA“ anksčiau pasiektą rekordą – grupė tapo pirmaisiais ir vieninteliais užsienio atlikėjais, išleidusiais aštuonis pirmąsias Japonijos topų vietas užėmusius albumus.

2020 m. gegužės 24 d., prasidėjus COVID-19 pandemijai, „TVXQ“ surengė tiesiogiai internetu transliuotą koncertą „Beyond the T“. Tai buvo penktasis „SM Entertainment“ ir „Naver“ organizuotos internetu transliuojamų koncertų serijos „Beyond LIVE“ koncertas. „Beyond LIVE“ buvo pirmoji tokio tipo serija pasaulyje. 2022 m. kovo 16 d. „TVXQ“ išleido japoniškąjį EP „Epitaph“ ir surengė pirmąjį koncertinį turą Japonijoje per tris metus – „Live Tour 2023 ~CLASSYC~“. Turas sulaukė 300 tūkst. žiūrovų.

2023 m. gruodžio 26 d. „TVXQ“ išleido devintąjį korėjietiškąjį albumą „20&2“, kuris buvo specialaus projekto „20&2 (20th Anniversary & Two Members)“, skirto grupės dvidešimtmečiui paminėti, dalis. 2023 m. gruodžio mėn.– 2024 m. balandžio mėn. grupė surengė dvidešimtmečiui paminėti skirtą turą „2024 TVXQ! Asia Tour [20&2]“. 2024 m. lapkričio mėn. – 2025 m. kovo mėn. duetas karjeros jubiliejų Japonijoje paminėjo turo „20th Anniversary Live Tour ~ZONE~“ metu. 2024 m. lapkričio 6 d. pasirodė vienuoliktasis japoniškasis grupės albumas „Zone“, pasiekęs penktąją „Oricon“ albumų topo vietą.

### 2025 m.
2025 m. liepos 20 d. „TVXQ“ išleido japoniškąjį skaitmeninį singlą „月の裏で会いましょう“, kuris išleidimo dieną užėmė trečiąją „Oricon“ skaitmeninių singlų topo vietą.

## Skandalai

### Ieškinys prieš „SM Entertainment“
2009 m. liepos 31 d. grupės nariai Kim Jaejoong, Park Yoochun ir Kim Junsu Seulo centriniam apygardos teismui pateikė prašymą dėl jų sutarties su įrašų agentūra „SM Entertainment“ validumo nustatymo. Trijulės advokatų teigimu, narių 13 metų trukmės sutartis buvo pernelyg ilga, pasirodymų tvarkaraščiai buvo sudaromi be narių sutikimo ar leidimo, sutarties sąlygos taip pat buvo pratęsiamos ir keičiamos be jų žinios ar sutikimo, o grupės pajamos nebuvo teisingai paskirstomos nariams. Apskaičiuota, kad bauda už sutarties nutraukimą anksčiau nustatytos galiojimo datos būtų buvusi didesnė, nei visas grupės gautas pelnas per likusį sutarties galiojimo laikotarpį. Naujienos apie pateiktą ieškinį nulėmė, kad „SM Entertainment“ akcijų kaina krito daugiau nei 10 proc.

2009 m. spalį Seulo centrinis apygardos teismas patenkino Jaejoong, Yoochun ir Junsu prašymą laikinai sustabdyti sutarčių galiojimą, ir nurodė, kad „SM Entertainment“ negali trikdyti individualios narių veiklos, taip nutraukiant „TVXQ“ veiklą Pietų Korėjoje. Narių teigimu, sutarties sąlygos nebuvo sąžiningos, ir grupei nebuvo tinkamai paskirstomas uždirbtas pelnas. Spaudos konferencijos metu „SM Entertainment“ atstovai pareiškė, kad grupės vokalistai ieškinį pateikė ne dėl nesąžiningų sutarčių sąlygų ar žmogaus teisių pažeidimų, o siekdami toliau vystyti turėtą kosmetikos verslą be sutarčių su „SM Entertainment“ sąlygose nurodytų apribojimų. Įrašų kompanija pateikė kaltinimus baudžiamuoju nusižengimu kosmetikos įmonei „CreBeau“, tačiau skundas nebuvo perduotas teismui dėl nepakankamų įrodymų. Ieškinį pateikę grupės nariai teigė besitikintys, jog įrašų kompanija laikysis teismo sprendimo.

Reaguodami į ieškinį, 120 tūkst. „TVXQ“ gerbėjų Seulo apygardos teismui pateikė pasirašytą peticiją, kurioje smerkė „SM Entertainment“ dėl ilgalaikių sutarčių. Grupės gerbėjų klubas Korėjoje „Cassiopeia“ kreipėsi į „SM Entertainment“ reikalaudamas kompensacijos dėl atšaukto koncerto „SMTown Live“, kadangi tiek įrašų kompanija, tiek „TVXQ“ buvo užtikrinę, kad jis įvyks. Koncertas buvo atšauktas likus savaitei iki numatytos datos. 2009 m. lapkričio 21 d. Šendžene, Kinijoje turėjęs įvykti grupės turo „Mirotic“ koncertas taip pat buvo atšauktas.

Nutrūkus grupės veiklai Pietų Korėjoje, „TVXQ“ iki metų galo ją tęsė Japonijoje pagal sutartis su „Avex“. 2010 m. balandžio 3 d. „Avex“ paskelbė, kad neribotam laikui stabdo „TVXQ“ veiklą Japonijoje. 2010 m. balandžio 13 d. kompanija paskelbė, kad Kim Jaejoong, Park Yoochun ir Kim Junsu pasirašė naujas sutartis su ja ir sudarė naują specialų pogrupį, ilgainiui pavadintą „JYJ“. 2010 m. rugsėjį „JYJ“ išleido debiutinį japoniškąjį EP albumą „The…“. 2011 m. vasario 17 d. Seulo centrinis apygardos teismas atmetė „SM Entertainment“ 2010 m. balandžio mėn. trijulei pateiktą ieškinį dėl žalos atlyginimo. 2012 m. rugsėjį Seulo centrinis apygardos teismas neribotam laikui atidėjo galutinį sprendimą dėl vykdomo taikinamojo tarpininkavimo.

Bylinėjimosi procesas baigėsi 2012 m. lapkričio 28 d., šalims abipusiu susitarimu atsiėmus ieškinius, nurodant, kad „JYJ“ sutarčių su „SM Entertainment“ galiojimas baigėsi 2009 m. liepos 31 d. ir kad abi šalys netrukdys viena kitos veiklai. „Nusprendėme, kad nebeprivalome tvarkyti „JYJ“ reikalų, kadangi jie išreiškė norą nebetęsti veiklos „TVXQ“.“ – teigė „SM Entertainment“ atstovas. Jis taip pat pridūrė, kad sprendimą nutraukti teisminius procesus priėmė siekdami išvengti „papildomos žalos „U-Know“ Yunho ir „Max“ Changmin, kurie užsiima veikla „TVXQ“, ir kad nekiltų daugiau nereikalingų problemų.“

## Įtaka
„TVXQ“ laikomi vienais pirmųjų Pietų Korėjos atlikėjų, išpopuliarinusių „K-pop“ muziką Japonijoje ir kitose šalyse. Dėl savo pasiekimų ir indėlio į Korėjos bangos plitimą, grupė įvairių vietos ir tarptautinių žiniasklaidos atstovų yra vadinama „K-pop legendomis“ ir „karališkąja K-pop grupe“. Pietų Korėjos dienraštis „The Korea Times“ „TVXQ“ įvardijo "[K-pop] plitimo į kitas Azijos šalis pamatu“. K-pop kritiko Jung Minjae nuomone, „TVXQ“ tapo nauju standartu Korėjos „idol“ atlikėjams ir „idol“ grupių „siekiamybe“. 2003 m. debiutavusios „TVXQ“ sėkmė lėmė „idol“ grupių atgimimą Korėjos pramogų sektoriuje. Grupė įtaką padarė įvairiems atlikėjams, tarp jų –„SHINee“ nariui Kim Jonghyun, „Winner“ nariui Kang Seungyoon, „B.A.P“ nariams Jung Daehyun ir Choi Junhong, „Infinite“ nariui Kim Myungsu, „EXO“ nariams Kim Minseok ir Byun Baekhyun, „Red Velvet“ narei Kang Seulgi, „NCT“ nariui Yuta Nakamoto, „Mamamoo“ narei Moon Byulyi, solistui, buvusiam grupių „NU’EST“ ir „Wanna One“ nariui Hwang Minhyun, amerikiečių-korėjiečių atlikėjui Kim Samuel, solistui, buvusiam grupės „EXO“ nariui Lu Han, japonų grupės „Exile“ nariui Shokichi Yagi, japonų grupei „Solidemo“, taip pat japonų atlikėjui Ryōki Nagae.

„TVXQ“ gebėjimas surengti solidžius gyvo garso pasirodymus su sinchronizuota šokių choreografija, taip pat stilingų, aukštos kokybės muzikinių vaizdo klipų kūrimas įkvėpė kitas Korėjos „idol“ grupes sekti šiuo pavyzdžiu ir tapo dabartinės „K-pop pasaulėžiūros“ pagrindu. „TVXQ“ taip pat yra viena seniausių reguliariai tebekoncertuojančių Pietų Korėjos „idol“ grupių. 2014 m. žurnalas „Forbes“ grupę įtraukė į „Korea Power Celebrity 40“ sąrašą kaip vieną įtakingiausių Pietų Korėjos įžymybių.

Teigiama, kad populiarumu Japonijoje grupė gali prilygti net ir žinomiausiems šalies atlikėjams. „Oricon“ įvardijo „TVXQ“ kaip pagrindinę priežastį, lėmusią tokių Pietų Korėjos merginų grupių, kaip „Girls' Generation“ ir „Kara“ populiarumą Japonijoje. Jie yra pirmieji Pietų Korėjos atlikėjai, papuošę žurnalo „Rolling Stone“ leidimo Japonijoje viršelį, taip pat perkamiausi šalyje gastroliuojantys užsienio atlikėjai. Į 2017–2018 m. vykusį grupės koncertinį turą „Live Tour 2017 ~ Begin Again ~“ susirinko daugiau nei milijonas žiūrovų – daugiau nei į bet kurį kitą tais metais vykusį turą.

„TVXQ“ įtaka „K-pop“ industrijai neapsiribojo vien muzikiniais pasiekimais. Buvusių grupės narių Kim Jaejoong, Park Yoochun ir Kim Junsu ieškinys prieš „SM Entertainment“ atkreipė industrijos dėmesį į taip vadinamas „vergiškas sutartis“ – nesąžiningą įrašų kompanijų elgesį joms priklausančių atlikėjų atžvilgiu. Skandalas padėjo pamatus ir paskatino būsimas žvaigždes atvirai dėrėtis dėl jų sutarčių sąlygų. Reaguodama į situaciją, Pietų Korėjos sąžiningos prekybos komisija (KFTC) vėliau patvirtino keletą reformų ir įstatymų pakeitimų, taip pat priėmė naują taisyklę, kuria remiantis pramogų pasaulio atstovų sutartys gali būti sudaromos ne ilgiau kaip septyneriems metams. „JYJ“ byla komisijai taip pat tapo pretekstu pasiekti, kad būtų sumažintos finansinės baudos anksčiau laiko sutartis nutraukiantiems pramogų pasaulio atstovams. Remiantis „The Korea Herald“ pateikta informacija, trijulės bylos prieš „SM Entertainment“ atgarsiai lėmė, kad dešimt įrašų kompanijų Pietų Korėjoje sutrumpino sutarčių su atlikėjais galiojimo laikotarpį nuo buvusių trylikos iki septynerių metų. „JYJ“ ieškinys prieš „SM Entertainment“ įvardijamas „istoriniu“.

### Gerbėjų klubas

Oficialaus „TVXQ“ gerbėjų klubo Pietų Korėjoje pavadinimas yra „Cassiopeia“, o Japonijoje – „Bigeast“. Oficiali gerbėjų bendruomenės spalva – raudona. Remiantis naujienų agentūrų pranešimais 2008 m., „Cassiopeia“ buvo įtraukta į Gineso rekordų knygą kaip „didžiausias pasaulyje gerbėjų klubas“, turintis daugiau nei 800 tūkst. oficialių jo narių. Nepaisant to, vėliau Gineso rekordų knygos atstovai pareiškė, kad „šiuo metu turime didžiausio grupės gerbėjų klubo kategoriją, tačiau rekordas dar nebuvo pasiektas ir mums nebuvo pateikta jokių įrodymų“. Taip pat buvo pranešama, kad „TVXQ“ 2009 m. pateko į Gineso rekordų knygą kaip dažniausiai fotografuojamos pasaulio įžymybės, tačiau šio sąrašo atstovai tai paneigė.

## Apdovanojimai ir pasiekimai
„TVXQ“ yra žinomi dėl daugybės pasiektų pardavimų ir koncertų lankomumo rekordų Japonijoje. 2008 m. išleidę šešioliktąjį japoniškąjį singlą „Purple Line“, jie tapo pirmąja užsienio vaikinų grupe ir antraisias Pietų Korėjos atlikėjais (po „BoA“), kurių įrašas užėmė pirmąją „Oricon“ singlų topo vietą Japonijoje. 23-iasis japoniškasis grupės singlas „Dōshite Kimi o Suki ni Natte Shimattandarō?“ tapo trečiuoju kvinteto singlu, užėmusiu pirmąją „Oricon“ topo vietą – tai buvo rekordas ne iš Japonijos kilusiems Azijos atlikėjams. 2010 m. pasirodęs 29-asis japoniškasis kvinteto singlas „Break Out!“ tapo greičiausiai didelius pardavimo rodiklius pasiekusiu užsienio atlikėjo singlu Japonijoje, pagerinusiu Eltono Džono rekordą. Grupės geriausių dainų rinkinys „Best Selection 2010“ buvo pirmasis grupės albumas, iš karto po išleidimo užėmęs aukščiausią savaitinio „Oricon“ albumų topo vietą, ir pirmasis užsienio atlikėjo albumas, kurio per vieną savaitę buvo parduota daugiau nei 400 tūkst. kopijų, pagerinant prieš keturiolika metų pasiektą grupės „Bon Jovi“ rekordą.

2011 m. išleidę pirmąjį po karjeros pertraukos japoniškąjį singlą „Keep Your Head Down“, „TVXQ“ pagerino užsienio muzikos atlikėjų savaitinių singlų pardavimų Japonijoje rekordą. 2014 m. pasirodžius 42-ajam japoniškajam singlui „Time Works Wonders“, „TVXQ“ singlų kompaktinių plokštelių pardavimai Japonijoje pasiekė 4,09 mln. kopijų – grupė tapo perkamiausiais užsienio atlikėjais singlų kompaktinių plokštelių pardavimų Japonijoje atžvilgiu. Grupė yra išleidusi 34-is singlus, pasiekusius topų dešimtukus, ir 12-ka singlų, pasiekusių pirmąsias topų vietas – daugiausia iš visų Japonijoje koncertuojančių užsienio atlikėjų. 2014 m. išleidusi japoniškąjį albumą „With“, grupė pagerino dar kelis rekordus: „With“ tapo ketvirtuoju iš eilės grupės albumu, pasiekusiu pirmąsias topų vietas, taip pat ketvirtuoju iš eilės dueto albumu, kurio per pirmąją savaitę buvo parduota daugiau nei 200 tūkst. kopijų. Pastarasis rekordas Japonijoje iki tol priklausė grupei „Bon Jovi“.

„TVXQ“ buvo pirmąja Pietų Korėjos „idol“ grupe, pakviesta koncertuoti prestižiškiausiame Japonijos naujametiniame muzikos festivalyje „Kōhaku Uta Gassen“. Šiame renginyje grupė yra pasirodžiusi tris kartus, 2008–2011 m. „TVXQ“ taip pat yra pirmoji korėjiečių grupė, surengusi savo koncertą Tokijo Dome stadione (2009 m. vykusio turo „4th Live Tour 2009 -The Secret Code-“ koncertas), pirmoji užsienio grupė, surengusi turą didžiausiuose šalies stadionuose (2013 m. vykęs „Live Tour 2013 ～Time～“ turas), taip pat pirmieji užsienio atlikėjai, surengę savo koncertą Jokohamos „Nissan“ tarptautiniame stadione (taip pat 2013 m. turo koncertas). 2017 m. įvykęs turas „Live Tour 2017 ~ Begin Again ~“ tapo perkamiausiu visų laikų užsienio atlikėjų koncertiniu turu Japonijoje – į pasirodymus buvo parduota daugiau nei milijonas bilietų. „TVXQ“ yra pardavę daugiau nei 12,1 mln. albumų ir yra vieni perkamiausių visų laikų K-pop atlikėjų. Dienraščio „South China Morning Post “ duomenimis, 2022 m. rugpjūtį „TVXQ“ vertė siekė mažiausiai 30 mln. JAV dolerių.

## Kita veikla

### Reklaminės kampanijos
„TVXQ“ yra tapę tokių prekių ženklų, kaip „LG“, „Samsung“, „Fila“, bei „Oronamin C“, reklaminių kampanijų veidais. Kai kurios grupės išleistos dainos tapo įvairių televizijos laidų, reklaminių kampanijų ir kino filmų teminėmis dainomis (pvz. „One Piece“, „Chevrolet“, „Dance Subaru“.) 2011 m. į sceną po karjeros pertraukos grįžęs duetas buvo pakviestas bendradarbiauti su tokiais prekių ženklais, kaip „Nike“, „The Shilla Duty Free“, „Pepsi“, „Missha“, ir „Lacoste“. Grupė taip pat dalyvavo įvairių prekių ženklų ir įmonių reklaminėse kampanijose Japonijoje, tarp jų – „Seven & i Holdings“, „7-Eleven“, „Sogo & Seibu“, ir „Ezaki Glico“.

2012 m. rugpjūčio 14 d. „Missha“ išleido riboto leidimo „TVXQ“ kvepalų liniją, taip pat surengė grupės susitikimą su gerbėjais savo parduotuvėje Mjongdonge. 2012 m. rugsėjo 10 d. „Missha“ pranešė, jog pasirašė su grupę sutartį, ir duetas sutiko reklamuoti prekės ženklą visame pasaulyje. Įmonė numatė reklamą rodyti maždaug 1 000 parduotuvių visoje Azijoje.

### Kita veikla
2005 m. Los Andželo turizmo korporacija pristatė kampaniją „See My L.A.“, kurios atstovais tapti buvo pakviesti „TVXQ“ ir jų kolegė įrašų kompanijoje „BoA“. 2007–2009 m. radijo stotyje „Japan FM Network“ grupė rengė kassavaitinę radijo laidą „*TVXQ Bigeastation“.* 2008 m. kovo 28 d. „Universal Studios Japan“ paskelbė „TVXQ“ geros valios ambasadoriais Azijoje, siekdama didesnio reklaminės kampanijos matomumo. Dėl populiarumo visoje Azijoje „TVXQ“ taip pat buvo pakviesti tapti parduotuvių tinklo „Lotte“ reklamos veidais.
## Diskografija

## Koncertai ir turai

; Tarptautiniai turai
* „1st Asia Tour 'Rising Sun'“ (2006 m.)
* „O: The 2nd Asia Tour“ (2007–2008 m.)
* „The 3rd Asia Tour 'Mirotic'“ (2009 m.)
* „Live World Tour 'Catch Me'“ (2012–2013 m.)
* „TVXQ! Special Live Tour – T1ST0RY“ (2014–2015 m.)
* „Circle Tour“ (2018–2019 m.)
* „2024 TVXQ! Asia Tour [20&2]“ (2023–2024 m.)
; Turai Japonijoje
* „1st Live Tour 2006 -Heart, Mind and Soul-“ (2006 m.)
* „2nd Live Tour 2007 -Five in the Black-“ (2007 m.)
* „3rd Live Tour 2008 -T-“ (2008 m.)
* „4th Live Tour 2009-The Secret Code-“ (2009 m.)
* „Live Tour 2012 ～Tone～“ (2012 m.)
* „Live Tour 2013 ～Time～“ (2013 m.)
* „Live Tour 2014: Tree“ (2014 m.)
* „Live Tour 2015: With“ (2015 m.)
* „Live Tour 2017 ～Begin Again～“ (2017–2018 m.)
* „Live Tour 2018 ～Tomorrow～“ (2018–2019 m.)
* „Live Tour 2019 ～XV～“ (2019–2020 m.)
* „Live Tour 2023 ～CLASSYC～“ (2023 m.)
* „20th Anniversary Live Tour ～Zone～“ (2024–2025 m.)
; Internetu transliuoti koncertai
* „TVXQ – Beyond the T“ (2020 m.)

## Šaltiniai